Document ID: /roh_data/filtered/fineweb-2-filterrobots_roh.jsonl.gz/70657

International Year of Sound 2020+
Il International Year of Sound (IYS 2020) è ina iniziativa mundiala per accentuar l'impurtanza dal tun sco er da la scienza e da la tecnologia en connex cun il tun, per tuts. El consista d'activitads coordinadas sin plaun regiunal, naziunal ed internaziunal che han en mira da promover la chapientscha per la rolla impurtanta ch'il tun gioga per tut ils aspects da nossa societad, sin tut il mund.
La Fonoteca naziunala svizra sa participescha a questa iniziativa cun ina reflexiun davart il stretg cunfin tranter in signal auditiv analog e ses pendant digital. Oriundamain avevan nus planisà – en collavuraziun cun Musicdoor hifi Sagl – in'occurrenza en nossas localitads che fiss vegnida dividida en duas parts: ina part tecnica per metter las basas ed ina part artistica per explitgar ils temas da la part tecnica cun exempels da musica ch'èn vegnids registrads sin differents portatuns.
L'occurrenza che fiss vegnida drizzada a la vasta publicitad aveva la finamira da meglierar l'emprender, il tedlar ed il tun sez. L'inclusiun da la part tecnica avess duì infurmar, ma er reunir audiofilas ed audiofils cun audituras ed auditurs ordinaris ed als laschar scuvrir en il tun emoziuns intensivas ed agreablas. Nus vulevan dar a la publicitad la pussaivladad da tadlar differentas registraziuns sonoras d'auta qualitad, tant analogas sco er digitalas, ma er l'intimar da tschertgar ses cunfins e da chapir intgins aspects main enconuschents da la moda da funcziun da noss sistem d'udida.
Alura èn vegnids tut ils problems enconuschents en connex cun la pandemia... uschia avain nus decidì da renunziar a l'occurrenza al lieu e da la transfurmar en ina chaussa virtuala, ma gist uschè interessanta. Restai sin questa pagina.